Virgin Interactive

„Virgin Interactive Entertainment“ – kompiuterinių ir videožaidimų leidėjas, priklausęs britų konglomeratui „Virgin Group“. Įmonė įsteigta 1983 m. „Virgin Games“ pavadinimu.

Garsi padalinių „Westwood Studios“ ir „Shiny Entertainment“ atitinkamai kurtomis žaidimų serijomis „Command & Conquer“ ir „Earthworm Jim“. Pradžioje specializavusi žaidimų industrijoje ilgainiui įmonė tapo žiniasklaidos milžine, jos produkciją, be žaidimų, sudarė žaislai vaikams, kino filmai ir kt. Norint pabrėžti šį augimą, 1993 m. įmonė buvo pervadinta į „Virgin Interactive Entertainment“.

Istorija 
Palikęs „Thorn EMI“, 1982 m. Nick Alexander įkūrė „Virgin Games“. Būstinė buvo Londone. Pradžioje įmonė rėmėsi laisvai samdomais programuotojais, kiek vėliau įmonės branduolį sudarė penkių programuotojų komanda, žinoma Gang of Five vardu. Pirmieji komerciškai sėkmingi produktai buvo „Sorcery“ ir „Dan Dare“.

1987 m. įsigijus „Mastertronic“ įmonė ženkliai išsiplėtė. Ilgą laiką „Virgin“ buvo tarp pirmaujančių kompiuterinių žaidimų industrijos narių, stipriai prisidėjo prie kompiuterinių žaidimų išpopuliarinimo. Paskutiniajame amžiaus dešimtmetyje žiniasklaidos bendrovėms, kino studijoms ir telekomo kompanijoms ėmus investuoti į kompiuterinių žaidimų pramonę industrijos požiūris ėmė kisti, o viso to sūkuryje buvo ir „Virgin“. Susidomėję „Virgin“ kuriama multimedijos produkcija, žiniasklaidos milžinai „Blockbuster“ ir „Viacom“ ją įsigijo. „Virgin“ padalinys JAV buvo įsikūręs ne taip toli nuo Holivudo, tad tai turėjo įtakos įmonės kuriamai produkcijai. Buvo sudarytos partnerystės su to laikmečio stambiausiomis kino kompanijomis, kaip antai „Disney“, imta kurti tokių žymių ekranizacijų, kaip antai „Liūtas karalius“, „Aladinas“, „Robokopas“ ir „Terminatorius“, adaptacijas. Europoje įmonė platino tokių įmonių, kaip antai „Capcom“ ar „id Software“ atitinkamai kurtas žaidimų serijas „Resident Evil“ ir „Street Fighter“ bei „Doom“.

„Virgin Interactive Entertainment“ liovėsi gyvavusi apie 2003 m., kuomet ją įsigijo prancūzų leidėjas „Titus Software“ ir tų pačių metų liepos mėn. performavo į „Avalon Interactive“.

Išnašos

Nuorodos 
 Oficiali svetainė (archyvas)
 Virgin Interactive profilis svetainėje MobyGames

Kompiuterinių žaidimų platintojai
Jungtinės Karalystės kompiuterinių žaidimų įmonės
JAV kompiuterinių žaidimų įmonės